17. ΑΠΟΦΑΣΙΣ ΥΠΟΥΡΓΟΥ ΠΑΙΔΕΙΑΣ Αριθ.Φ.461.2/6511 της 3 Ιαν./12 Φεβρ.1975 (ΦΕΚ Β΄167) Περί των ωρών εποπτείας πρακτικών ασκήσεων διδασκαλίας εις την Σ.Ε.Λ.Ε.Τ.Ε. Έχοντες υπ’ όψει: 1.Το Ν.Δ.581/1970, “περί διοικήσεως της Σ.Ε.Λ.Ε.Τ.Ε.”. 2.Το άρθρ.23 του Ν.Δ.789/1970, “περί οργανώσεως της Σ.Ε.Λ.Ε.Τ.Ε.”. 3.Την υπ’ αριθ.154511/20.11.1972 (ΦΕΚ 1044/ 1972, τ.Β΄) απόφασιν του Υπουργού Εθνικής Παιδείας και Θρησκευμάτων “περί καθορισμού ωρολογίων προγραμμάτων της Παιδαγωγικής Τεχνικής Σχολής και της Ανωτέρας Σχολής Εκπαιδευτικών Τεχνολόγων Μηχανικών της Σ.Ε.Λ.Ε.Τ.Ε.”. 4.Την υπ’ αριθ.41/2.12.1974 πράξιν του Διοικητικού Συμβουλίου της Σ.Ε.Λ.Ε.Τ.Ε. “περί αμοιβής δι’ εποπτείαν πρακτικών ασκήσεων διδασκαλίας”, αποφασίζομεν: Όπως δι’ έκαστον τακτικόν καθηγητήν, εργαζόμενον ως Επόπτην πρακτικών ασκήσεων διδασκαλίας, εις την Σχολήν Εκπαιδευτικών Λειτουργών Επαγγελματικής και Τεχνικής Εκπαιδεύσεως (Σ.Ε.Λ.Ε.Τ.Ε.) υπολογίζηται εκάστη ώρα εποπτείας ως μία ώρα διδασκαλίας προς συμπλήρωσιν των υπό του Νόμου προβλεπομένων υποχρεωτικών ωρών διδασκαλίας δι’ έκαστον εκπαιδευτικόν. Η ημίσεια ώρα της κριτικής και αξιολογήσεως υπολογίζεται προς συμπλήρωσιν των υποχρεωτικών ωρών παραμονής του εκπαιδευτικού εν τη Σχολή. Αι πέραν των υποχρεωτικών ωρών διδασκαλίας, ως και των ωρών υποχρεωτικής παραμονής εν τη Σχολή εποπτείαι και ώραι κριτικής αξιολογήσεως αμείβονται κατά τα ορισθησόμενα δια κοινής αποφάσεως των Υπουργών Εθνικής Παιδείας και Θρησκευμάτων και Οικονομικών. Εις περίπτωσιν καθ’ ην οι τακτικοί εκπαιδευτικοί πραγματοποιούν εποπτείας πέραν των υπό του Νόμου υποχρεώσεών των προς διδασκαλίαν και κατά το διάστημα των 36 ωρών υποχρεωτικής των παραμονής εις την Σχολήν, ούτοι δέον να αναπληρούν τας εν λόγω ώρας δι’ αναλόγου επί πλέον παραμονής των εις την Σχολήν δι’ άλλας υπηρεσίας πέραν των 36 ωρών κατά Νόμον (Ν.Δ.789/1970 άρθρ.15, παρ.4). Η ισχύς της παρούσης άρχεται από της ενάρξεως του Ακαδημαϊκού έτους 1974-75. Η παρούσα δημοσιευθήτω δια της Εφημερίδος της Κυβερνήσεως.

[Source: greek_legal_code_raptarchis | Tokens: 1848]